ཞག་དང་ཞག་་་ཟླ་དང་ཟླ།ལོ་གཅིག་ཙམ་སོང་མཚམས་སུ་ཁོ་རང་སྨྲ་བ་ཉུང་བས་ལྐུགས་ལ་ཁད་དང་།ལུས་པོ་རིད་པས་འགྱེལ་ལ་ཁད་ཀྱི་ནད་པ་ཚབས་ཆེན་ཞིག་ཏུ་གཞི་ནས་གྱུར།བལྟས་བལྟས་རིག་རིག་ཏུ་སེམས་ཁམས་དང་རིག་པ་ནང་དུ་བྱིང་ཅིང་།ཐ་ན་མིག་གིས་ཀྱང་ཡར་མར་མི་བལྟ་བ་ལྟ་བུ་ཞིག་ཏུ་གྱུར།ཁོས་ཅི་ལྟར་འདང་རྒྱབ་ཀྱང་བུད་མེད་དེ་མི་ངོ་མ་ཞིག་ཡིན་པའི་ངེས་བ་མི་རྙེད་ལ།ཇི་ལྟར་ལྷ་འམ་མི་མ་ཡིན་གང་ཞིག་ཡིན་པར་བྱས་ཀྱང་དེ་ལྟར་མཚན་མོའི་འཇིག་རྟེན་ངོ་མ་ཞིག་ལས་བསྐྱེད་པའི་ཚོར་བ་དེ་དེ་འདྲའི་ངོ་མ་ཞིག་ཡིན་ཙ་ན།ཁོ་རང་བལྟས་བལྟས་རིག་རིག་ཏུ་འཇིག་རྟེན་གཅིག་གི་མི་གཉིས་སུ་གྱུར་ལ་ཉེ་ཞིང་།ཁོ་རང་ཉིད་ཀྱིས་ཀྱང་རྩ་བ་ཉིད་ནས་ཉིན་དཀར་གྱི་རང་ཉིད་དང་ནུབ་མོའི་རང་ཉིད་གཉིས་མི་གཅིག་ཡིན་པ་ཞིག་རིམ་གྱིས་ཡལ་བཞིན་པ་ལྟ་བུའི་ཚོར་བ་ཞིག་སྐྱེས།